ऋष्यमूक पर्बतै उप्पर सुग्रीव नां दा इक मक्कड़ रौन्दा हा। नुआढ़ा भ्रा बाली बड़ा तगड़ा हा। ओ बान्दरें दा राजा बाली इकबारी रावण नेए शूरबीर राक्षसै गी कच्छै हेठ मारिऐ सारी पृथ्वी दा चक्कर लाई आया हा। उसी इक बारी रोह चढ़ेआ ते उसने अपने भ्राऊ गी मारेआ कुट्टेआ ते घरा कड्डी लाया, ते नुआढ़ी लाड़ी गी अपने घर रक्खी लैता। इसकरी सुग्रीव बड़ा दुखी हा। सुग्रीव दे बजीर हनुमाना नै रामचन्दरें दी नुआढ़े कन्ने पशान कराई। सुग्रीव ते रामचन्दर जी दी मित्तरी होई गई। नुआढ़े गितै राम जी नै बाली गी मारेआ। सुग्रीव नै बी सीता गी तुप्पने आस्तै बान्दरें गी चौनें पासे टोरेआ। हनुमान जी दक्खन गे, समुंद्र टप्पेआ ते लंका पुरी बिच जाइऐ सीता गी तुप्पी कड्डेआ। हनुमान पैलें ते सीता गी मिले, फी रावण दे पुत्तर अक्षयकुमार गी मारिऐ, अशोक वाटिका जुआड़ी, ते लंका गी फूकिऐ रामचन्दर जी कोल परतोई आए। राम जी ने बान्दरें, लमकूरें ते रिच्छें दी सैना बनाई ते रावणै उप्पर चढ़ाई करी दित्ती। समुद्दरै उप्पर पुल पाया ते उत्थें गै रामेश्वर महादेव जी दी स्थापना बी कीती, जेदी मानता अज्जें तकर चली आबा करदी ऐ। हुन उनें पुलै रस्ते टप्पिऐ लंका गी जाई घेरेआ।